**Sudjelovanje PEMPAL-ovog BCOP-a na sastanku OECD-ove mreže visokih dužnosnika odgovornih za proračun posvećene učinku i rezultatima – 26. i 27. studenoga 2018., Pariz, Francuska**

1. Mala delegacija PEMPAL-ove Zajednice prakse za proračun (BCOP) iz BCOP-ove Radne grupe za programsko planiranje i planiranje proračuna prema učinku (PPBWG) otputovala je 26. i 27. studenoga 2018. u Pariz kako bi prisustvovala godišnjem sastanku OECD-ove (Organizacija za gospodarsku suradnju i razvoj) mreže visokih dužnosnika odgovornih za proračun posvećene učinku i rezultatima. Sastanku je nazočilo četvero BCOP-ovih članova iz dviju zemalja koje vode aktivnosti PPBWG-a, Ruske Federacije i Bugarske. U pratnji delegacije bio je BCOP-ov resursni tim u sastavu Iryne Shcherbyne, više specijalistkinje za javni sektor i Naide Čaršimanović Vukotić, konzultantice i članice resursnog tima BCOP-a.
2. OECD-ova mreža posvećena učinku i rezultatima sastaje se jednom godišnje, a cilj joj je povećati učinkovitost i efikasnost alokacije resursa i upravljanja u javnom sektoru pomaganjem zemljama članicama OECD-a u razvoju i provedbi planiranja proračuna na temelju učinka i rezultata i reformi upravljanja. Ova je mreža važna platforma za BCOP-ovu Radnu grupu za programsko planiranje i planiranje proračuna prema učinku (PPBWG), koja zemljama PEMPAL-a daje mogućnost da podijele i usporede svoj napredak u programskom planiranju i planiranju proračuna prema učinku sa zemljama OECD-a te da saznaju koji su najnoviji trendovi u programskom planiranju i planiranju proračuna prema učinku i razgovaraju o njima.
3. Sudjelovanje BCOP-a na ovom sastanku pokazuje nastavak suradnje PPBWG-a s Organizacijom za gospodarsku suradnju i razvoj (OECD-om), koji predstavlja važan sadržajni resurs za programsko planiranje i planiranje proračuna prema učinku. Točnije, cilj je sudjelovanja PPBWG-a na ovom sastanku bio saznati kakvo je trenutačno stanje stvari i koji su planovi zemalja OECD-a za planiranje proračuna prema učinku, kao i predstaviti stanje i trendove u planiranju proračuna prema učinku u zemalja članicama PEMPAL-a.
4. Sesije sastanka bile su posvećene: i) međunarodnim trendovima u planiranju proračuna prema učinku (s prezentacijama OECD-a i PEMPAL-a); ii) dubinskim analizama rashoda (s prezentacijama ministarstava financija Novog Zelanda, Estonije, Nizozemske i Njemačke); iii) upotrebi informacija o učinku za upravljanje (s prezentacijama OECD-a i ministarstava financija Norveške, Estonije i Novog Zelanda) i iv) povećanju kvalitete i utjecaja godišnjeg izvještavanja (s prezentacijama Tajništva Odbora riznice Kanade, Riznice Njezina Veličanstva Ujedinjene Kraljevine i Državnog ureda za reviziju Latvije). Osim toga, održane su grupne rasprave u okviru sesije o upotrebi informacija o učinku za upravljanje. Naposljetku, na ovom je skupu predstavljen dokument OECD-a o najboljim praksama planiranja proračuna prema učinku. Predstavnici BCOP-a svoj su doprinos ovom dokumentu dali na raspravama održanima na prošlogodišnjem sastanku ove OECD-ove mreže.
5. PPBWG je u ovogodišnjem dnevnom redu sastanka ove OECD-ove mreže sudjelovao svojom prezentacijom o preliminarnim rezultatima zemalja PEMPAL-a u OECD-ovoj anketi o planiranju proračuna prema učinku iz 2018, koju je 2018. za zemlje PEMPAL-a drugi put proveo PEMPAL-ov BCOP, nakon ankete iz 2016. Bio je to četvrti put da PPBWG sudjeluje na godišnjim sastancima ove OECD-ove mreže i drugi put da je BCOP bio pozvan održati prezentaciju na ovakvom sastanku (nakon prezentacije o proizvodu znanja PPBWG-a o pokazateljima učinka u zemljama PEMPAL-a na sastanku 2017.).
6. Voditelj PPBWG-a, g. Nikolay Begchin iz Ministarstva financija Ruske Federacije i gđa Naida Čaršimanović Vukotić iz resursnog tima BCOP-a održali su prezentaciju u okviru sesije o međunarodnim trendovima u planiranju proračuna prema učinku. U ovoj je sesiji bila i prezentacija o rezultatima zemalja OECD-a u anketi o planiranju proračuna prema učinku iz 2018. koju je održao OECD-ov Odjel za planiranje proračuna i javne rashode.
7. U uvodnom je dijelu BCOP-ove prezentacije iznesen kratak pregled PEMPAL-a i BCOP-a te njihovih prioriteta i aktivnosti, nakon čega su uslijedili kratak opis suradnje BCOP-a i OECD-a te najnovije informacije o toj suradnji. Predstavnici su objasnili kako je uspostavljen dugotrajan vrijedni odnos, prvenstveno kroz sudjelovanje BCOP-a na sastancima OECD-ove mreže visokih dužnosnika odgovornih za proračun za zemlje središnje, istočne i jugoistočne Europe (CESEE), kao i da je rad OECD-ove mreže posvećene učinku i rezultatima važan sadržajni resurs za rad PPBWG-a.
8. Ukupno je 14 zemalja PEMPAL-a sudjelovalo u ovogodišnjoj anketi o planiranju proračuna prema učinku (Armenija, Bjelarus, Bosna i Hercegovina, Bugarska, Gruzija, Hrvatska, Kazahstan, Kirgiska Republika, Kosovo, Moldova, Rusija, Srbija, Ukrajina i Uzbekistan). Trinaest je njih sudjelovalo i u anketi o planiranju proračuna prema učinku iz 2016. Sudjelovanje u ovoj anketi, u kojoj su u istom formatu istodobno sudjelovale i sve zemlje OECD-a, pridonosi jednom od triju BCOP-ovih prioriteta u periodu ove PEMPAL-ove strategije – proširenju međunarodno dostupnih informacija o zemljama PEMPAL-a. Točnije, rezultati ove ankete omogućuju regionalno i međunarodno uspoređivanje, kao i prepoznavanje inovacija i dobrih praksi u programskom planiranju i planiranju proračuna prema učinku. Osim toga, zemlje PEMPAL-a koje su sudjelovale u prethodnoj anketi provedenoj 2016. mogu pratiti svoj najnoviji napredak i trendove.
9. U prezentaciji su istaknuti ključni trendovi i razlike u zemljama OECD-a i PEMPAL-a, kao i ključni trendovi u zemljama PEMPAL-a 2018. u odnosu na 2016. U nalazima ankete iz 2018. primijećeno je da gotovo sve zemlje PEMPAL-a sada imaju obvezne okvire za planiranje proračuna prema učinku, što predstavlja širu i jedinstveniju pokrivenost okvira u zemljama PEMPAL-a u usporedbi sa zemljama OECD-a, u kojima je također zabilježen trend u smjeru obaveznih sveobuhvatnih okvira. Međutim, zemlje PEMPAL-a najčešće svoje prakse planiranja proračuna prema učinku opisuju kao prezentacijski pristup, za razliku od pristupa temeljenog na učinku u zemljama OECD-a. I u zemljama PEMPAL-a i OECD-a za postavljanje ciljeva temeljenih na učinku uglavnom su odgovorna resorna ministarstva/agencije, ali je u zemljama PEMPAL-a primijećena sve češća i jača uloga glavne izvršne osobe i Ministarstva gospodarstva/planiranja.
10. Mješoviti su trendovi u broju programa i pokazatelja i u zemljama OECD-a i PEMPAL-a, s češćim trendom smanjenja broja pokazatelja u zemljama PEMPAL-a. Slično tomu, mješoviti su trendovi u upotrebi informacija o učinku, s ponešto češćim trendom povećane upotrebe takvih informacija od strane voditelja programa, ministara/viših državnih službenika i posebice parlamenta u zemljama OECD-a u odnosu na zemlje PEMPAL-a. Transparentnost programskih ciljeva aspekt je koji je najviše poboljšan u upravljanju proračunom, a proizlazi iz praksi planiranja proračuna prema učinku i u zemljama PEMPAL-a i OECD-a.
11. Primijećeni su veći izazovi u provedbi planiranja proračuna prema učinku u zemljama PEMPAL-a u usporedbi sa zemljama OECD-a, posebno onih povezanih s ranijim fazama provedbe planiranja proračuna prema učinku. U usporedbi s 2016., zemlje PEMPAL-a svjesnije su izazova vezanih uz vodstvo/predanost i formuliranje pokazatelja/ciljeva. Pet je najvećih izazova koje su prepoznale zemlje PEMPAL-a: nedostatak kulture temeljene na učinku, nedostatak vodstva/predanosti, loše formulirani pokazatelji i ciljevi, nedostatak odgovarajućih i pravodobnih podataka i nedostatak resursa.
12. Dubinska analiza i vrednovanje rashoda češće se provode i upotrebljavaju u odlukama o proračunu u zemljama OECD-a nego u zemljama PEMPAL-a. Ti se alati sve više upotrebljavaju i neprestano se dalje razvijaju i unaprjeđuju u zemljama OECD-a. Većina zemalja PEMPAL-a isto tako planira uvesti te alate i/ili ih unaprijediti i više upotrebljavati u procesu donošenja odluka o proračunu. Temu dubinske analize rashoda PPBWG je posebno odabrao kao glavnu temu koja će se obrađivati u sljedećem razdoblju. Planovi PPBWG-a obuhvaćaju mogući studijski posjet zemlji koja ima razvijene i primjenjive prakse dubinskih analiza rashoda, kao i moguću izradu proizvoda znanja s preporukama za prakse dubinskih analiza rashoda za zemlje PEMPAL-a.
13. BCOP-ova prezentacija bila je dobro primljena, a predstavnici BCOP-a aktivno su raspravljali s delegatima OECD-a nakon održane prezentacije, kao i poslije za sve vrijeme trajanja sastanka i grupnih rasprava.
14. Svi su materijali dostupni na internetskim stranicama:   
    https://www.pempal.org/events/bcop-participation-oecd-senior-budget-officials-performance-and-results-network-meeting-0  
    i <http://www.oecd.org/gov/budgeting/14thannualmeetingoftheoecdseniorbudgetofficialsperformanceresultsnetworkoecdparis26-27november2018.htm>